B. Bugár, podpredseda NR SR: (2004-02-03):
Otváram rozpravu o tomto bode programu. Dostal som písomnú prihlášku dvoch pánov poslancov. Ako prvý vystúpi v rozprave pán poslanec Hurban, pripraví sa pán poslanec Maxon. J. Hurban, poslanec: Ďakujem pekne. Vážený pán podpredseda vlády, kolegyne a kolegovia, dovoľte mi, aby som predniesol posledný pozmeňujúci návrh k vládnemu návrhu pod č. 468 zákona o spotrebnej dani z vína. 1. Za § 7 ods. 2 písm. h) sa vkladá nové písm. i), ktoré bude znieť takto: „i) v pozastavení dane, ktoré boli predané v daňovom sklade osobám iných štátov, ktoré požívajú výsady a imunity podľa medzinárodný zmlúv (ďalej len „zahraničný zástupca“).“ 2. Za § 7 ods. 2 sa vkladajú nové ods. 3 až 11, ktoré budú znieť takto: „(3) Na účely tohto zákona zahraničným zástupcom je a) diplomatická misia a konzulárny úrad so sídlom na území Slovenskej republiky s výnimkou konzulárneho úradu vedeného honorárnym konzulom, b) medzinárodná organizácia a jej oblastná úradovňa (ďalej len „medzinárodná organizácia“) so sídlom na území Slovenskej republiky, ktorá je zriadená podľa medzinárodnej zmluvy, c) diplomatický zástupca misie, ktorý nie je občanom Slovenskej republiky a nemá trvalý pobyt na území Slovenskej republiky, d) konzulárny úradník, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou honorárneho konzulárneho úradníka, e) člen administratívneho personálu a technického personálu misie, ktorý nie je občanom Slovenskej republiky a nemá trvalý pobyt na území Slovenskej republiky, f) konzulárny zamestnanec, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou zamestnanca konzulárneho úradu vedeného honorárnym konzulom, g) úradník medzinárodnej organizácie, ktorý nie je občanom Slovenskej republiky, nemá trvalý pobyt na území Slovenskej republiky a je trvale pridelený na výkon úradných funkcií v Slovenskej republike. (4) Predaj vína bez dane sa umožní zahraničným zástupcom tých štátov, ktoré vracajú daň alebo poskytujú obdobné zvýhodnenie občanom Slovenskej republiky, ak požívajú výsady a imunity podľa medzinárodnej zmluvy (ďalej len „slovenský zástupca“), a to v rozsahu podľa ods. 6 a 7. (5) Ak iný štát nevracia daň alebo neposkytuje obdobné zvýhodnenie slovenským zástupcom v rozsahu poskytovanom Slovenskou republikou, umožní sa zahraničným zástupcom tohto štátu predaj vína podľa § 7 ods. 2 písm. i) alebo obdobné zvýhodnenie najviac v rozsahu, v akom tento štát vracia daň alebo poskytuje obdobné zvýhodnenie slovenským zástupcom. Vzájomnosť sa nevzťahuje na medzinárodné organizácie a ich úradníkov. (6) Zahraničnému zástupcovi uvedenému v ods. 3 písm. a) a b) sa umožní kúpiť 1 000 litrov vína ročne bez dane slúžiaceho pre potreby zahraničného zástupcu. (7) Zahraničnému zástupcovi uvedenému v ods. 3 písm. c) až g) sa umožní kúpiť 50 litrov vína ročne bez dane slúžiaceho pre potreby zahraničného zástupcu. (8) Colný úrad určí podmienky predaja vína podľa § 7 ods. 2 písm. i).“ 3. § 13 sa vypúšťa, doterajšie § 14 až 45 sa označujú ako § 13 až 44. 4. § 30 ods. 1 bude znieť takto: „Od dane je oslobodené víno predávané v tranzitnom priestore medzinárodných letísk a prístavov a na palubách lietadiel výlučne fyzickým osobám, ktoré bezprostredne opustia, prípadne opustia s medzipristátím v inom členskom štáte, ak je pri takomto medzipristátí zamedzené opustenie tranzitného priestoru územie spoločenstva. Víno oslobodené od dane smie byť predané týmto osobám až po overení, že ich cieľové letisko alebo cieľový prístav je v treťom štáte. Právnická osoba alebo fyzická osoba, ktorá uskutočňuje takýto predaj, je povinná zabezpečiť, aby na predajnom doklade bolo vyznačené meno a priezvisko fyzickej osoby, číslo letu alebo plavby, cieľové letisko alebo prístav kupujúceho, obchodný názov vína, prípadne ostatných tovarov podliehajúcich spotrebnej dani podľa osobitného predpisu a cena tovaru.“ 5. § 30 ods. 7 bude znieť takto: „Colný úrad v povolení na prevádzkovanie tranzitného daňového skladu uvedie podmienky na prevádzkovanie takéhoto skladu.“ Dovolím si zopakovať odôvodnenie, je to posledný pozmeňujúci návrh, ktorý predkladám k jednému zo zákonov o spotrebných daniach, že tieto pozmeňujúce návrhy nie sú v rozpore s legislatívou Európskej únie, že Európska únia neprikazuje ani nezakazuje túto problematiku nejakým spôsobom riešiť. Tieto pozmeňujúce návrhy mali viesť k tomu, alebo snahou týchto pozmeňujúcich návrhov je zlepšiť štandard a komfort jednak diplomatického zboru, ale aj v turistickom ruchu pre turistov z tretích krajín, samozrejme, ktorí prechádzajú colným priestorom Európskej únie. A znovu zdôrazňujem, že nie je toto riešenie v rozpore s legislatívou Európskej únie. Pán predsedajúci, skončil som, ďakujem pekne.